༄༅། །ན་མོ་གུ་རུ། རིགས་དང་དཀྱིལ་འཁོར་བྱེ་བའི་བདག་ཉིད་མཆོག །རིག་འཛིན་པད་
འབྱུང་ཆོས་རྒྱལ་ངག་དབང་ཝང༌། །རིགས་བདག་ཚོགས་དྲུག་རང་གྲོལ་ལ་སོགས་པའི། །རིག་
འཛིན་རྩ་བརྒྱུད་བླ་མས་དགེ་ལེགས་སྩོལ། །ཨེ་མ་སྔོན་སྦྱངས་སྨོན་ལམ་ལས་འཕྲོ་ཅན། །བུ་
མཆོག་དམ་པ་ཀུན་བཟང་རང་གྲོལ་བ། །ང་དང་ལྷན་ཅིག་ལོ་གཉིས་ཙམ་ཞིག་ལ། །སྒོ་གསུམ་
ཞབས་ཏོག་ལེགས་པོ་ཁྱོད་ཀྱིས་བྱས། །ད་ནི་འོ་སྐོལ་སོ་སོར་འགྲོ་བ་ལ། །ཁ་ཙམ་མ་ཡིན་སྙིང་
ནས་སྐྱོ་ན་ཡང༌། །ཆེད་དུ་བྱ་བའི་དོན་ཆེན་ཡིན་པས་ན། །སྐྱོ་བ་སྤོངས་ལ་ཕན་པའི་བསླབ་བྱ་
ཉོན། །ཐོབ་དཀའི་རྟེན་ཐོབ་མཇལ་དཀའི་ལམ་བཟང་དང༌། །མཇལ་བའི་དུས་འདིར་སྐལ་
བཟང་བུ་ཁྱོད་ཀྱིས། །གཞན་ཕན་བྱང་ཆུབ་སེམས་ཀྱིས་ལེགས་དྲངས་ནས། །སྒོ་གསུམ་དགེ་ལ་
གཅིག་ཏུ་གཞོལ་བ་གནད། །དོན་མེད་ཕྱོགས་ལ་དགོས་མེད་མ་འཁྱམས་པར། །རིག་འཛིན་
དཔའ་བོ་མཁའ་འགྲོ་འདུ་བའི་གནས། །གནས་མཆོག་མཚོ་སྙིང་མ་ཧཱ་དེ་བ་འདིར། །ཡུན་རིང་
སྡོད་དང་དོན་གཉིས་ངང་གིས་འགྲུབ། །ཕྱི་རུ་རྣམ་གཡེང་འདུ་འཛིའི་ངོ་བསྲུང་སྤོངས། །ནང་
དུ་ཉོན་མོངས་རྣམ་རྟོག་མ་མང་པར། །འགྲོ་འམ་འདུག་ཀྱང་དུས་ཀུན་བག་ཡོད་ཀྱིས། །དྲན་
དང་ཤེས་བཞིན་བསྟེན་པ་དོན་གྱི་གནད། །ཕ་ཡུལ་སྤངས་ནས་རི་ཁྲོད་བསྟེན་ཙམ་གྱིས། །རྣམ་
མཁྱེན་བྱང་ཆུབ་ཐོབ་པར་དཀའ་བས་ན། །ལྷ་དང་བླ་མར་གསོལ་བ་འདེབས་བཞིན་དུ། །ཚང་
ལ་མ་ནོར་རྫོགས་ཆེན་སྒོམ་པ་གནད། །དེ་ཡང་བཤེས་གཉེན་བསྟེན་ཚུལ་ནས་བཟུང་སྟེ། །ངོ་བོ་
གོ་རིམ་གྲངས་སོགས་མ་འཆོལ་བར། །ཐུན་མོང་ཐུན་མོང་མིན་པའི་སྔོན་འགྲོ་རྣམས། །རང་མགོ་
མ་བསྐོར་ཚད་ལྡན་གཏོང་བ་གནད། །ཁྲེགས་ཆོད་ལྟ་བ་བྱུང་གནས་འགྲོ་གསུམ་གྱི། །རྩར་བཅད་
སེམས་ཀྱི་གནས་ལུགས་མཚང་རིག་ནས། །སྒོ་གསུམ་མ་གཡེང་གནས་ཆ་ལེགས་རྙེད་ན། །རང་
རིག་རང་གསལ་རྗེན་པ་འཆར་བར་སླ། །ཐོད་རྒལ་ལ་ཡང་རྫོགས་ཆེན་གཞུང་ཇི་བཞིན། །འདུག་
སྟངས་ལྟ་སྟངས་ལ་སོགས་གང་ལ་ཡང༌། །འབད་རྩོལ་ཤུགས་དྲག་ཆེན་པོས་ཉམས་བླངས་
ནས། །འཕོ་ཆེན་འཇའ་ལུས་འགྲུབ་པའི་ཐབས་ལ་འབོད། །མདོར་ན་སྒྲུབ་བརྒྱུད་གོང་མའི་རྣམ་
94

།མགུར་ཚོགས།
ཐར་བཞིན། །ཆོས་བརྒྱད་དཀར་ནག་ཁྲ་གསུམ་དུག་བཞིན་སྤོང༌། །ཆོས་བཞིན་སྤྱོད་པས་ཉིན་
མཚན་འདའ་ནུས་ན། །ཚེ་གཅིག་སངས་རྒྱས་ཐོབ་པར་གདོན་མི་ཟ། །ཚེ་འདི་མ་ཡིན་ཚེ་རབས་
དུ་མ་ནས། །སྨོན་ལམ་ལས་ཀྱིས་འབྲེལ་བའི་བདག་ཅག་གཉིས། །ཚེ་འདིར་ཚེ་རིང་ཉམས་རྟོགས་
འཕེལ་ངོས་ནས། །མཇལ་བར་ངེས་སོ་བྱ་བཏང་རི་ཁྲོད་པ། །མ་འོངས་དཔལ་རི་པདྨ་འོད་ཞིང་
དུ། །རིག་འཛིན་སློབ་དཔོན་པདྨའི་ཞབས་དྲུང་དུ། །མཁའ་མཉམ་འགྲོ་བའི་དེད་དཔོན་དམ་པ་
རུ། །རིང་མིན་འགྱུར་བའི་སྨོན་འདུན་ཡང་དག་འཚལ། །འདིས་མཚོན་དུས་གསུམ་བསགས་པའི་
དགེ་བའི་མཐུས། །དམ་ལྡན་སློབ་བུའི་དམ་ཆོས་མཐར་ཕྱིན་ནས། །རང་གཞན་བསྟན་འགྲོའི་
དོན་ཆེན་སྒྲུབ་པ་ལ། །རྒྱལ་དབང་པདྨ་ཀཱ་ར་དང་མཚུངས་ཤོག །ཅེས་པ་འདི་ནི་སྔོན་སྦྱངས་སྨོན་
ལམ་གྱི་པདྨོ་རབ་ཏུ་བཞད་པ་མི་ཕྱེད་པའི་དད་པ་ཅན་ཀུན་བཟང་རང་གྲོལ་གྱིས་བསྐུལ་ངོར་
ཆོས་མེད་པདྨ་རང་གྲོལ་གྱིས་མཚོ་སྙིང་ནས་སྨྲས་པའོ། །